次韵謝黄斌老送墨竹十二韵
作者：黄庭堅
朝代：宋

paragraphs: 古今作生竹，能者未十輩。
吳生勒枝葉，筌寀遠不逮。
江南鐵鉤鎖，最許誠懸會。
燕公灑墨成，落落與時背。
譬如刳心松，中有歲寒在。
湖州三百年，筆與前哲配。
規模轉銀鉤，幽賞非俗愛。
披圖風雨入，咫尺莽蒼外。
吾宗學湖州，師逸功已倍。
有來竹四幅，冬夏生變態。
預知更入神，後出遂無對。
吾詩被壓倒，物固不兩大。